Polisievrou glo deur haar man doodgeskietArgieffoto Ao. Gerda Swart, woordvoerder van die polisie, het gesê die 36-jarige polisievrou was Donderdagaand by haar huis toe sy en haar man, wat as ŉ veiligheidswag werk, glo rusie gemaak het. Bure het skote gehoor en die polisie ontbied. “Die polisie het met hul aankoms op die toneel die polisievrou en haar man met skietwonde aangetref en albei is op die toneel dood verklaar.” Swart het gesê die polisie ondersoek ŉ saak van moord en ŉ geregtelike doodsondersoek is geopen. Volgens Swart sal die name van die oorledenes bekend gemaak word sodra al hul naasbestaandes van hul dood in kennis gestel is. “Ons is steeds geskok oor die verlies van een van ons lede onder baie tragiese omstandighede. Ons betuig ons innige meegevoel met hul familie, vriende en kollegas. Ons harte gaan uit na hul geliefdes en ons sal aan hulle dink in ons gebede,” het brig. Neil Jantjies, bevelvoerder vir die Humansdorp-groepering, gesê.